CELEX: 62020TN0024
Language: lt
Date: 2020-01-17 00:00:00
Title: Byla T-24/20: 2020 m. sausio 17 d. pareikštas ieškinys byloje Junqueras i Vies / Parlamentas

2.3.2020   
            
            
               LT
            
            
               Europos Sąjungos oficialusis leidinys
            
            
               C 68/66
            
         
      2020 m. sausio 17 d. pareikštas ieškinys byloje Junqueras i Vies / Parlamentas
      
      (Byla T-24/20)
      (2020/C 68/74)
      Proceso kalba: ispanų
      
         Šalys
      
      
         Ieškovas: Oriol Junqueras i Vies (Sant Joan de Vilatorrada, Ispanija), atstovaujamas advokato A. Van den Eynde Adroer
      
         Atsakovas: Europos Parlamentas
      
         Reikalavimai
      
      Ieškovas Bendrojo Teismo prašo konstatuoti, kad ieškinys (taip pat jo priedai) dėl ginčijamų aktų pateikti per nustatytą terminą, pripažinti ieškinį priimtinu ir, atsižvelgus į jame išdėstytus pagrindus, pripažinti, kad ginčijami aktai, dėl kurių reiškiamas šis ieškinys, yra niekiniai; taip pat jis reikalauja priteisti iš atsakovo bylinėjimosi išlaidas.
      
         Ieškinio pagrindai ir pagrindiniai argumentai
      
      Šis ieškinys pateiktas dėl Europos Parlamento sprendimo, – apie kurį jo pirmininkas D. M. Sassoli pranešė 2020 m. sausio 13 d. vykstant plenarinei sesijai, – kuriame, remiantis 2020 m. sausio 3 d.Junta Electoral Central (Centrinė rinkimų komisija, Ispanija) sprendimu ir 2020 m. sausio 9 d.Tribunal Supremo (Aukščiausiasis Teismas, Ispanija) sprendimu, konstatuota, kad nuo 2020 m. sausio 3 d. O. Junqueras i Vies vieta laisva, kaip tai numatyta Europos Parlamento darbo tvarkos taisyklėse, taip pat dėl ankstesnio sprendimo atmesti prašymą skubos tvarka apsaugoti O. Junqueras i Vies imunitetą (šį prašymą pastarojo vardu 2019 m. gruodžio 20 d. pateikė Europos Parlamento narė D. Riba i Giner).
      Grįsdamas ieškinį ieškovas remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad pažeistos Europos Sąjungos Pagrindinių teisių chartijos 41 straipsnio 1 ir 2 dalys (toliau – Chartija), nes 1976 m. Akto dėl Europos Parlamento narių rinkimų 13 straipsnio 3 dalis ir Europos Parlamento darbo tvarkos taisyklių 4 straipsnio 7 dalis turi būti aiškinamos kaip nustatančios reikalavimą taikyti procedūrą, per kurią paisoma tų teisių, ir kuri leistų remtis pareiškimo dėl O. Junqueras i Vies vietos pripažinimo laisva išimtimi ir įvertinti, ar tokia išimtis šiuo atveju galioja.
               
            
                  2.
               
               
                  Antrasis ieškinio pagrindas grindžiamas tuo, kad pažeistos Chartijos 39 straipsnio 1 ir 2 dalių, SESV 14 straipsnio 3 dalies, Akto dėl Europos Parlamento narių rinkimų 1 straipsnio 3 dalies nuostatos, SESV 4 straipsnio 3 dalyje nurodytas lojalaus bendradarbiavimo principas (šiuo atveju jį pažeidė Tribunal Supremo), Europos Sąjungos teisės viršenybės principas, Protokolo Nr. 7 dėl Europos Sąjungos privilegijų ir imunitetų 9 straipsnio antra pastraipa ir numatyta Europos Parlamento darbo tvarkos taisyklių 6 straipsnis, nes nebuvo imtasi jokių priemonių, kad būtų atsižvelgta į iš 2019 m. gruodžio 19 d. Europos Sąjungos Teisingumo Teismo sprendimo, priimto byloje C-502/19, konkrečiai susijusioje su O. Junqueras i Vies, kuriame reikalaujama kreiptis į Europos Parlamentą dėl parlamentaro imuniteto atšaukimo, kylančias pasekmes. Subsidiariai ieškovas tvirtina, kad Akto dėl Europos Parlamento narių rinkimų 13 straipsnio 3 dalis ir Europos Parlamento darbo tvarkos taisyklių 4 straipsnio 7 dalis turi būti aiškinamos pagal šiuos tvirtinimus; tai reiškia, kad Europos Parlamentas gali pripažinti, jog yra įvykdyti reikalavimai, kad būtų taikoma šiose nuostatose numatyta pareiškimo dėl vietos pripažinimo laisva išimtis, kai pagrindas gali būti įvertintas nenagrinėjant nacionalinės teisės nuostatų.
               
            
                  3.
               
               
                  Trečiasis ieškinio pagrindas grindžiamas Chartijos 39 straipsnio 1 ir 2 dalių, taip pat Europos Parlamento darbo tvarkos taisyklių 4 straipsnio 7 dalies pažeidimu, nes valstybės sprendimai, kuriais pagrįstas tas pareiškimas dėl vietos pripažinimo laisva, nėra galutiniai.
               
            
                  4.
               
               
                  Ketvirtasis ieškinio pagrindas grindžiamas Chartijos 39 straipsnio 1 ir 2 dalių, Europos žmogaus teisių ir pagrindinių laisvių apsaugos konvencijos (EŽTK) Protokolo Nr. 1 3 straipsnio, Protokolo Nr. 7 dėl Europos Sąjungos privilegijų ir imunitetų 9 straipsnio pirmos pastraipos a ir b punktų ir Europos Parlamento darbo tvarkos taisyklių 6 straipsnio pažeidimu, nes O. Junqueras i Vies neteisėtai buvo sudarytos kliūtys veiksmingai naudotis imunitetais, į kuriuos jis turi teisę.
               
            
                  5.
               
               
                  Penktasis ieškinio pagrindas grindžiamas Protokolo Nr. 7 dėl Europos Sąjungos privilegijų ir imunitetų 9 straipsnio pirmos pastraipos a punkto, Chartijos 39 straipsnio 1 ir 2 dalių, EŽTK Protokolo Nr. 1 3 straipsnio, Europos Parlamento darbo tvarkos taisyklių 6 straipsnio ir Akto dėl Europos Parlamento narių rinkimų 13 straipsnio 3 dalies pažeidimu, nes pagal Ispanijos teisės aktus tam, kad būtų galima pradėti parlamentarų baudžiamąjį persekiojimą, būtina pirmiausia atšaukti imunitetą, nors tai prieštarauja Tribunal Supremo jurisprudencijai, yra contra legem, nustatyta ad hoc ir ad homine, ir nesant jokio precedento, kaip tai pripažįsta pats Tribunal Supremo.